# விக்கிப்பீடியா:தமிழ் விக்கிப்பீடியா பத்தாண்டுகள்/கூடல்கள்/சென்னை/கருத்துகள்

## தேனி.மு.சுப்பிரமணி

தமிழ் விக்கிப்பீடியா பத்தாண்டு கொண்டாட்டங்களைக் கொண்டாடி முடித்திருக்கிறது. இந்நிலையில் நிகழ்ச்சி குறித்த என்னுடைய சில கருத்துக்களை இங்கே பதிவு செய்து வைக்க விரும்புகிறேன்.  
**பாராட்டுகள்**  
நிகழ்ச்சியினை வடிவமைத்து செயல்படுத்திய இரவியின் செயல்பாட்டுக்கு பாராட்டுகளைத் தெரிவிக்கலாம். அவருக்கு உதவிய அனைத்துப் பயனர்களுக்கும் பாராட்டுகளைத் தெரிவிக்கலாம்.  
**சிறப்புகள்**  
1. தமிழ் விக்கிப்பீடியர்கள் பலரையும் ஒரே இடத்தில் ஒன்றாகச் சந்தித்துக் கொள்ள நல்ல வாய்ப்பு கிடைத்தது.
1. தமிழ் விக்கிப்பீடியாவில் பங்களிக்கும் பயனர்கள் பலருக்கும் நல்ல தங்குமிட வசதி செய்யப்பட்டிருந்தது. குறிப்பாகப் பெண் பங்களிப்பாளர்களுக்கு பாதுகாப்பான இட வசதி செய்யப்பட்டிருந்தது.
1. மாமல்லபுரம் பயணத்திற்குச் செல்ல என்னைப் போன்றவர்கள் ஏற்படுத்திய காலதாமதத்தை சென்னை அண்ணா நூற்றாண்டு நூலகம் பார்வையிடல் போன்ற மாற்று வழிகளில் பயன்படுத்தி அனைவரையும் ஒருங்கிணைத்துப் பின்னர் மாமல்லபுரம் அழைத்துச் சென்றது.
1. மாமல்லபுரத்தில் அனைத்து இடங்களையும் சுற்றிப் பார்க்கப் போதுமான நேரத்தை அளித்து ஒத்துழைப்பு நல்கியது.
1. மாமல்லபுரம் சுற்றுப் பயணத்தின் இடைவெளியில் வெளிநாட்டு இனிப்பு வழங்கப்பட்டது.
1. மாமல்லபுரத்தில் கடற்கரை மணலில் பயனர்களின் கருத்துகளை அறிய வாய்ப்புகளை அளித்தது.
1. சென்னையின் வெப்பம் தணிக்கும் வகையில் இயற்கைச் சூழலுடன் அமைந்த அண்ணா பல்கலைக்கழகத்தில் குளிரூட்டப்பட்ட அரங்க வசதி செய்யப்பட்டது.
1. தமிழ் விக்கிப்பீடியாவில் பங்களிப்பது குறித்து இலங்கைப் பயனர் சிவகோசரனின் நேரடிச் செயல்முறை விளக்கம், மாலையில் சூரியப் பிரகாஷ் செயல்முறை விளக்கம் போன்றவை.
1. தமிழ் விக்கிப்பீடியாவின் பத்தாண்டு நிறைவுக்கான இனிப்பு வெட்டிக் கொண்டாடப்பட்டது. இளைய பயனர் அபிராமி நாராயணன், கட்டுரைப் போட்டி வெற்றியாளர் நந்தினி கந்தசாமி இனிப்பு வெட்ட, இரவியின் ஒரு வயதுக் குழந்தைக்கு முதல் இனிப்பு வழங்கியது சிறப்பு.
1. நிகழ்ச்சிக்கு வந்திருந்த அனைவருக்கும் (அரங்கத்தில் இருந்தவர்களுக்கு மட்டும்) விக்கிப்பீடியா இலச்சினை இடப்பட்ட சாவிக்கொத்து வழங்கப்பட்டது.
1. இலங்கைப் பயனர்கள் மயூரநாதன், சஞ்சீவி சிவக்குமார், சிவகோசரன் ஆகியோருக்குச் சிறப்புப் பரிசாக பட்டுச்சேலை பரிசளிக்கப்பட்டது.  
**குறைகள்**  
1. நிகழ்ச்சி நிரல்படி நிகழ்ச்சிகளை நடத்திட எந்தவிதமான திட்டமிடலும் செய்யப்பட்டதாகத் தெரியவில்லை. (தன்னிச்சையாகச் செயல்பட விரும்பியது போன்று இருந்தது. முதல் நாளே கலந்துரையாடி, ஒவ்வொருவருக்கும் குறிப்பிட்ட பணிகளைப் பகிர்ந்தளித்திருக்கலாம்)
1. காலையில் நடத்தப் பெற்ற சில பயிற்சிகளுக்கான நேரத்தைக் குறைத்து, நிகழ்ச்சிக்கு வந்திருந்த அனைத்துப் பயனர்களையும் மேடையில் அறிமுகம் செய்து வைத்திருக்கலாம். (இதுவரை மேடையேற்ற வாய்ப்பு கிடைக்காத, தமிழ் விக்கிப்பீடியா பயனர்கள் மகிழ்ச்சியடைந்திருப்பார்கள்)
1. அரங்கில் நடத்தப் பெற்ற நிகழ்ச்சிகளைத் தொகுத்தளிக்கும் பணி சிறப்பாகச் செய்யப்படவில்லை. (நிகழ்ச்சித் தொகுப்பாளராக யாரையாவது முன் கூட்டியே நியமித்திருக்கலாம். ஒவ்வொரு முறையும் தங்களைத் தவிர வேறு யாரும் மேடை ஏறிவிடக் கூடாது என்கிற எண்ணத்தில் செயல்பட்டதாகவே தோன்றுகிறது)
1. குறிப்பிட்ட சில பயனர்களை மட்டும் முன்னிலைப்படுத்தி நிகழ்ச்சிகள் ஒருங்கிணைக்கப்பட்டது. (விக்கிப்பீடியாவின் அனைத்துப் பங்களிப்பாளர்களும் சமம் என்கிற நிலை தோல்வியடைந்தது)
1. மாலை நடைபெற்ற நிகழ்ச்சியில் அரங்கத்தின் மேடையில் இருக்கைகள் போடப்பட்டு, அந்த இருக்கைகளை நிரப்பாமல் காலியாகக் கிடக்க, பல்வேறு நிகழ்ச்சிகள் நடத்தப் பெற்ற வேடிக்கை. (தமிழ் விக்கிப்பீடியாவின் வயதான சில முக்கியப் பயனர்கள், சிறப்பு விருந்தினர்கள் என்று யாரையாவது முன்னிலைப்படுத்தி இருக்கலாம்)
1. தமிழ் விக்கிப்பீடியா பயனர்களுக்கான சட்டை காலையில் குறிப்பிட்ட சிலருக்கு மட்டும் முன்கூட்டியே வழங்கப்பட்டது. மற்ற பயனர்களுக்குச் சட்டை அளிக்கப்படாமல் பாதுகாப்பாக வைக்கப்பட்டு இருந்தது. மதியச் சாப்பாட்டிற்குப் பின்பு பாதுகாப்பின்றி அவரவர் எடுத்துக் கொள்ளும் முறையில் முன் நாற்காலியில் குவிக்கப்பட அவரவர் எடுத்துக் கொள்ள வேண்டியதானது. எப்படியோ எனக்கும் ஒரு சட்டை கிடைத்து விட்டது. (இதைக் காலை வேளையில் முறைப்படி கையொப்பமிட்டு பெற்றுக் கொள்ளச் செய்திருக்கலாம்)
1. இலங்கைப் பயனர்களுக்கு அளிக்கப்பட்ட சிறப்புப் பரிசளிப்பை ஒரு பயனரே மூன்று இலங்கைப் பயனருக்கும் வழங்கியதைத் தவிர்த்து, மேலும் இரு பெண் பயனர்களைக் கொண்டு வழங்கி இருக்கலாம். (பார்வதிஸ்ரீ அவர்களுடன் பூங்கோதை, நந்தினி கந்தசாமி போன்று வேறு இரு முனைப்பான பெண் பயனர்களையும் சேர்த்துப் பயன்படுத்திக் கொண்டிருக்கலாம்)
1. தமிழ் விக்கிப்பீடியாவின் பங்களிப்புக்கு முதன்மைத் தேவையாகக் கருதப்படும் மாணவர்களுக்குத் தகவல் தெரிவிக்கும் விதமாக சென்னையிலுள்ள முக்கியக் கல்வி நிறுவனங்கள் அனைத்துக்கும் அழைப்பிதழ் அனுப்பியிருக்க வேண்டும் (அழைப்பிதழ் அச்சிட்டு அனுப்பி இருந்தால் ஈடுபாடுடைய சில மாணவர்களையாவது வரச் செய்திருக்கலாம்)
1. ஊடகத்துறையினர் அனைவருக்கும் அழைப்பிதழ் அவசியம் அனுப்பி இருக்க வேண்டும். நிகழ்ச்சிக்கு தொலைக்காட்சி ஊடகச் செய்தியாளர்கள் யாரும் வந்ததாகத் தெரியவில்லை. (தொலைக்காட்சி ஊடகங்கள் வழியாகச் செய்தி வெளியாகி இருந்தால் சிறப்பாக இருந்திருக்கும்)
1. சிறப்பு விருந்தினர் யாரையாவது அழைத்திருந்தால் சிறப்பாக இருந்திருக்கும். (தமிழ் விக்கிப்பீடியா குறித்த தகவல் மேலும் பல ஊடகங்களின் வழியாகப் பலரையும் சென்றடைய உதவியாக இருந்திருக்கும். அரசு அதிகாரிகளை அரசியல்வாதிகளாகக் கருத வேண்டியதில்லை)
1. காலையிலிருந்து நிகழ்ச்சி முடியும் வரை அரங்கத்தில் இருந்த அண்ணா பல்கலைக்கழகத்தின் திருநெல்வேலி மண்டல இயக்குநராக இருந்த வி. சுந்தரேசுவரன் அவர்களை மேடையில் ஒருவராகப் பங்களிக்கச் செய்திருக்கலாம். (நிகழ்ச்சிக்கான அரங்கம் கிடைக்க, முன்னாள் மாணவர்கள் தங்கும் விடுதியில் அறைகள் கிடைக்க சுந்தரேசுவரன் அவர்கள் உதவியதாகப் பயனர் சூரியப் பிரகாஷ் நிகழ்ச்சி தொடக்கத்தில் குறிப்பிட்டதை நினைவில் கொண்டாவது அவருக்கு நன்றி தெரிவிக்கும் விதமாகவாவது அவரை மேடையில் அமரச் செய்திருக்கலாம். இவர், நாகர்கோவிலில் ஜனவரி மாதம் (2013) கன்னியாகுமரி மாவட்ட ஆட்சியர் எஸ். நாகராஜன் அவர்கள் மூலம் கன்னியாகுமரி மாவட்ட நிர்வாகம் மூலம் நடத்தப் பெற்ற விக்கிப் பீடியா பயிற்சிப் பட்டறை (விக்கி கன்யா) நிகழ்ச்சிக்கு உறுதுணையாக இருந்தவர். இவர் தமிழ் விக்கிப்பீடியாவில் பங்களிப்பு செய்த பயனர் எனும் அடிப்படையிலாவது மேடையேற்றம் செய்திருக்கலாம். காலியாகக் கிடந்த இரு இருக்கைகளில் ஒன்று நிரம்பியிருக்கும். அவருக்கும் மகிழ்ச்சியாக இருந்திருக்கும்)  
**கருத்து**  
இங்கு சுட்டிக்காட்டியிருப்பது போல் மேலும் சில குறைகள் இருக்கலாம். இந்தக் குறைகள் எல்லாம் இங்கு சுட்டிக்காட்டிருப்பது யாரையும் குறை சொல்வதற்காக அல்ல. இது போன்று அடுத்து ஒரு நிகழ்ச்சியை ஒருங்கிணைப்பு செய்யும் நிலையில் இதுபோன்ற தவறுகளைத் தவிர்க்க உதவும் என்கிற எண்ணத்தில் மட்டுமே பதிவேற்றம் செய்யப்படுகிறது.--தேனி. மு. சுப்பிரமணி.<sup>/உரையாடுக</sup>. 03:23, 1 அக்டோபர் 2013 (UTC)